પુસ્તકમાં વચ્ચે વચ્ચે મૂકાયેલ અલગ રંગની પાર્શ્વભૂમી સાથેનું લખાણ પણ લેખનમાં અનોખી ભાત પાડે છે. અને એ બધા જ અલગ લખાણો મને ખૂબ આકર્ષે છે. તેમાંના એક લખાણમાં રાવિન અને ખુશી વચ્ચેના ઝઘડાની વાત છે. અબોલા છતાં રાવિન તેને ફોન કરે છે અને બંને એ પરિસ્થિતિ પર હસી પડે છે. અંતે ખુશી કહે છે, “હવે આપણા જીવનમાં લગ્ન પછીનો નિયમ બનાવીએ કે ઘરમાં હોઈએ તો સાંજે એક જ થાળીમાં જમીશું. ગમે તેવો મોટો ઝઘડો થાય, એકબીજા સાથે બોલતા ન હોઈએ તો પણ એક રોટલીના ટુકડા કરવાનો વારો આવે તે માટે રાહ જોવામાં – એમ કરતાં સ્પર્શી જતા હાથો વડે એ ગુસ્સો ઓગળી જશે. એકબીજાની પાસે બેસવામાં એ ભોજન અનોખો સ્વાદ આપશે.”